CELEX: 62015TN0275
Language: ro
Date: 2015-05-29 00:00:00
Title: Cauza T-275/15: Acțiune introdusă la 29 mai 2015 – Hmicho/Consiliul

7.9.2015   
            
            
               RO
            
            
               Jurnalul Oficial al Uniunii Europene
            
            
               C 294/71
            
         Acțiune introdusă la 29 mai 2015 – Hmicho/Consiliul
   (Cauza T-275/15)
   (2015/C 294/86)
   Limba de procedură: engleza
   
      Părțile
   
   
      Reclamant: Samir Hmicho (Poole, Regatul Unit) (reprezentanți: V. Davies, Solicitor, și T. Eicke, QC)
   
      Pârât: Consiliul Uniunii Europene
   
      Concluziile
   
   Reclamantul solicită Tribunalului:
   
               —
            
            
               anularea Deciziei 2013/255/PESC a Consiliului din 31 mai 2013 privind măsuri restrictive împotriva Siriei (JO L 147, p. 14) și/sau a Deciziei de punere în aplicare (PESC) 2015/383 a Consiliului din 6 martie 2015 privind punerea în aplicare a Deciziei 2013/255/PESC privind măsuri restrictive împotriva Siriei (JO L 64, p. 41) și/sau a Deciziei de punere în aplicare (PESC) 2015/784 a Consiliului din 19 mai 2015 privind punerea în aplicare a Deciziei 2013/255/PESC privind măsuri restrictive împotriva Siriei (JO L 124, p. 13), în măsura în care îl privesc pe reclamant;
            
         
               —
            
            
               anularea Regulamentului (UE) nr. 36/2012 al Consiliului din 18 ianuarie 2012 privind măsuri restrictive având în vedere situația din Siria (JO L 16, p. 1) și/sau a Regulamentului de punere în aplicare (UE) 2015/375 al Consiliului din 6 martie 2015 de punere în aplicare a Regulamentului (UE) nr. 36/2012 privind măsuri restrictive având în vedere situația din Siria (JO L 64, p. 10) și/sau a Regulamentului de punere în aplicare (UE) 2015/780 al Consiliului din 19 mai 2015 de punere în aplicare a Regulamentului (UE) nr. 36/2012 privind măsuri restrictive având în vedere situația din Siria (JO L 124, p. 1), în măsura în care îl privesc pe reclamant;
            
         
               —
            
            
               anularea deciziei Consiliului cuprinse în scrisoarea acestuia din 20 mai 2015, referința SGS15/06024, prin care se confirmă desemnarea reclamantului și „se modific[ă] informațiile privind [reclamantul], astfel cum sunt cuprinse în decizia de punere în aplicare și în regulamentul de punere în aplicare”;
            
         
               —
            
            
               obligarea Uniunii Europene la plata unor despăgubiri către reclamant;
            
         
               —
            
            
               obligarea Consiliului la plata cheltuielilor de judecată.
            
         
      Motivele și principalele argumente
   
   În susținerea acțiunii, reclamantul invocă două motive.
   1. Primul motiv întemeiat pe inexistența unui temei juridic pentru măsurile restrictive luate împotriva sa și/sau pe o eroare vădită de apreciere, dat fiind că nu există o legătură rațională între el și persoanele către care se urmărește să fie îndreptate măsurile restrictive adoptate de Uniune, în special cei care beneficiază de regimul sirian sau îl susțin pe acesta.
   2. Al doilea motiv întemeiat pe faptul că Deciziile 2013/255/PESC, 2015/383 și 2015/784 ale Consiliului, Regulamentele nr. 36/2012, 2015/375 și 2015/780 ale Consiliului și/sau decizia din 20 mai 2015 reprezintă o încălcare a drepturilor fundamentale ale reclamantului, astfel cum sunt protejate de Carta drepturilor fundamentale a Uniunii Europene și/sau de Convenția Europeană a Drepturilor Omului, inclusiv dreptul reclamantului la demnitate, dreptul la bună administrare, inclusiv dreptul la apărare, obligația de motivare și prezumția de nevinovăție, dreptul la o cale de atac efectivă și la un proces echitabil, dreptul la respectarea vieții private și de familie, libertatea de a desfășura o activitate comercială și dreptul la proprietate.